C 93/68

Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2021/C 93/09)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJAS GROZĪJUMA PIETEIKUMS

“Iaşi”

PDO-RO-A0139-AM01

Pieteikuma iesniegšanas datums: 12.12.2014.

1. Grozījumam piemērojamie noteikumi

Regulas (ES) Nr. 1308/2013 105. pants. Grozījums nav maznozīmīgs.

2. Grozījuma apraksts un pamatojums

2.1. Cilmes vietas nosaukuma noteiktā apgabala un ražošanas apgabala paplašināšana

Apraksts un pamatojums

Jasi (Iași) žudecā ir ar vīnogulājiem apstādīti noteikti apgabali, kuri atrodas komūnās Probota, Țigănași, Andrieșeni, Bivolari, Trifești un Roșcani, nelielā attālumā, t. i, 10 vai 40 km austrumu, dienvidaustrumu un ziemeļaustrumu virzienā, no Jasi pašvaldības teritorijas, kas ir daļa no ACVN “Iași” noteiktā apgabala. Šajās apdzīvotajās vietās lauksaimniecībā izmantotās augsnes un klimatiskie apstākļi ir identiski tiem, kas ir Jasi apgabalā, kurā ražo kvalitatīvus ar ACVN “Iaşi” apzīmētus vīnus.

Šo apdzīvoto vietu identisko klimatisko un ģeoloģisko apstākļu dēļ tās jāiekļauj ACVN “Iași” apgabalā, lai to vīndārzos varētu ražot vīnu ar tipiskām un autentiskām iezīmēm, ko tas iegūst ACVN “Iaşi” ražošanas apgabala zemesgabalos.

Pilnīgs un precīzs noteiktais apgabals būs šāds:

apakšnosaukums “Copou”:

— Iași pilsēta, Copou apkaime,

— Aroneanu komūna, ciemati Aroneanu, Șorogari, Aldei un Dorobanț,

— Rediu komūna, ciemati Rediu, Breazu, Tăutești un Horlești,

— Movileni komūna, ciemati Movileni, Potângeni un Iepureni;

apakšnosaukums “Bucium”:

— Iași pilsēta, Bucium apkaime,

— Tomești komūna, ciemati Tomești, Goruni, Chicerea un Vlădiceni,

— Bârnova komūna, ciemati Pietrăria, Cercu, Vișan un Pǎun,

— Ciurea komūna, ciemati Ciurea un Hlincea;

apakšnosaukums “Uricani”:

— Miroslava komūna, ciemati Uricani, Miroslava, Vorovești, Balciu, Brătuleni un Cornești,

— Horlești komūna, ciemati Horlești un Bogdănești,

— Valea Lupului komūna, Valea Lupului ciemats,

— Leţcani komūna, Leţcani ciemats,

— Dumești komūna, Dumești ciemats,

— Podu Iloaiei pilsēta;

apakšnosaukums “Probota”:

— Probota komūna, ciemati Probota un Perieni,

— Ţigănaşi komūna, ciemati Țigănași, Cârniceni, Stejării un Mihail Kogălniceanu,

— Bivolari komūna, ciemati Bivolari, Soloneț, Traian, Buruienești un Tabăra,

— Andrieşeni komūna, ciemati Andrieșeni, Glăvănești, Fântânele un Spineni,

— Trifeşti komūna, Trifești ciemats,

— Roşcani komūna, ciemati Roșcani un Rădeni. Šis grozījums ietekmē produkta specifikācijas III nodaļu un vienotā dokumenta 1.6. punktu.

2.2. Jaunu vīna vīnogu šķirņu kā atļauto galveno šķirņu ieviešana audzēšanai

Apraksts un pamatojums

Atļauto galveno šķirņu sarakstam ir pievienotas vīna vīnogu šķirnes ‘Riesling de Rhin’, ‘Golia’, ‘Tămâioasă românească’, ‘Șarba’, ‘Busuioacă de Bohotin’ un ‘Arcaș’. Iekļautās šķirnes saglabā ar ACVN “Iași” apzīmēto vīnu kvalitāti un īpašības.

Dažas Jasi apgabala klimata iezīmes, piemēram, augļu nobriešanas perioda sākšanās augustā un vīnogu lēnā gatavošanās līdz septembra beigām, kad tās, paralēli attīstoties dižciltīgajai puvei, nedaudz pārgatavojas, labvēlīgi ietekmē šķirnes ‘Riesling de Rhin’, ‘Tămâioasă românească’ un ‘Șarba’, kuru uzkrātais cukuru saturs (septembra beigās) sasniedz 195–210 g/l un pārgatavojoties pat 230 g/l. Šā apgabala īpašo iezīmju dēļ jo īpaši jaunvīniem piemīt svaigi zaļo ābolu, greipfrūtu un persiku aromāti un samērā augstam skābumam raksturīgais dzīvīgums. Uz dienvidiem vērsto nogāžu izvietojums, lēna saules staru iedarbība un vidēja auglība nodrošina tādu aromātisko šķirņu (jo īpaši ‘Busuioacă de Bohotin’) pilnīgu nobriešanu, kuras bez pārmērīgas pārgatavošanās var uzkrāt 185–200 g/l cukuru un kuras spēj labāk pielāgoties apgabala apstākļiem.

Tiek grozīts vienotā dokumenta 1.7. punkts un produkta specifikācijas IV nodaļa.

2.3. Norāde par audzēšanai ieviesto jauno vīna vīnogu šķirņu vīnogu ražu un vīna iznākumu

Apraksts un pamatojums

Ņemot vērā jaunu audzēšanai paredzētu vīna vīnogu šķirņu ieviešanu, produkta specifikācijā ir uzskaitītas arī ar ACVN “Iași” apzīmētajiem vīniem nepieciešamo šķirņu maksimālās vīnogu ražas un vīna iznākums.

Tiek grozīts vienotā dokumenta 1.5.2. punkts un produkta specifikācijas V nodaļa.

2.4. Norāde par cilvēkfaktoru specifiku

Apraksts un pamatojums

Lai ACVN gadījumā nodrošinātu atbilstību spēkā esošajiem tiesību aktiem, jāpievieno informācija par attiecīgajiem cilvēkfaktoriem, kas ietekmē ar ACVN “Iași” apzīmēto vīnu īpašās iezīmes.

Vīnogu audzēšanas tehnoloģija ietver zaļo darbu veikšanu (apgriešanu vienkāršā/divkāršā Guyot formā / vienkārša kordona formā, izvēloties pusaugstu vīnogulāju audzēšanas metodi un no stumbra noņemot dzinumus). Zaļo darbu rezultātā tiek radīts līdzsvars starp lapu masu un augļu daudzumu, lai nodrošinātu augsta cukuru satura uzkrāšanos un saglabātu augstu skābumu (samazinot lapu laukumu, mazinās skābju sadegšana siltuma un gaismas klātbūtnē).

Optimālais ražas novākšanas laiks tiek noteikts atkarībā no šķirnes un vīnogu gatavības, lai panāktu skābuma, cukuru un aromātu līdzsvaru.

Misu attīra, izmantojot flotāciju, kas ļauj nepārtraukti attīrīt un stabilizēt lielu daudzumu misas, jo cieto vielu un fenola savienojumu satura samazināšana ir viens no galvenajiem uzdevumiem misas galīgās kvalitātes sasniegšanai. Pirms spirta rūgšanas sākuma svaigai misai pievieno izvēlētos raugus, kā arī izmanto rūgšanas aktivatorus, kas aktivizē un regulē spirta rūgšanu un atkārtotu rūgšanu.

Notecināšanas un presēšanas laikā izmantojot fermentus, sarkanvīnu gadījumā var ātri ekstrahēt pigmentētas vielas un tanīnus, bet aromātisko vīnogu gadījumā var uzlabot aromātu ekstrakciju.

Fermenti, kas pievienoti ‘Fetească neagră’ vai ‘Cabernet Sauvignon’ izspaidu un misas maisījumam, šūnu sieniņās noārda pektīna un celulozes savienojumus, tādējādi uzlabojot pigmentēto vielu ekstrakciju.

Fermenti, kas pievienoti vīnogu šķirņu ‘Muscat Ottonel’, ‘Busuioacă de Bohotin’ un ‘Traminer roz’ izspaidu un misas maisījumam, šūnu sieniņās noārda pektīna un celulozes savienojumus, tādējādi uzlabojot aromātisko vielu ekstrakciju. Atsevišķus fermentus izmanto arī aromātisko vielu izdalīšanai tādu vīnu gadījumā, kas iegūti no pārgatavām vai pelējušām vīnogām.

Tiek grozīts vienotā dokumenta 1.8. punkts un produkta specifikācijas II nodaļa.

VIENOTAIS DOKUMENTS

1. Produkta nosaukums

“Iaşi”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Analītiskās un organoleptiskās īpašības (baltvīni/sārtvīni)

Baltvīni ir salmu dzelteni vai intensīvi dzelteni, dzelteni ar zaļganām nokrāsām, spilgti vai citronu dzelteni, bet sārtvīniem raksturīgi sārti līdz sīpolmizas krāsas toņi. Tiem piemīt intensīvi zaļo citrusaugļu un plūškoka ziedu, rožu ziedlapiņu, bazilika ziedu, greipfrūtu aromāti, izsmalcināti pļavas ziedu aromāti, nedaudz izturētiem vīniem jūtamas arī svaigi pļauta siena un medus nianses.

Garšas ziņā baltvīni ir krēmīgi, izturēšanas procesā garša kļūst nedaudz ēteriska, ar zaļo ābolu, greipfrūtu, persiku, medus, svaigi pļautas zāles aromātiem, jaunvīni – ļoti svaigi, ar ziedu aromātu un dažreiz ar mērenu skābumu, augļaini, ar patīkamu minerālu pēcgaršu, citrusaugļu un zālaugu niansēm, kas tiem piešķir dzīvīgumu.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11 Minimālais kopējais skābums 4,5 grami litrā, izteikts vīnskābē Maksimālais gaistošais skābums (miliekvivalentos uz litru) 25 Maksimālais kopējais sēra dioksīda saturs (miligramos uz litru) 250

Analītiskās un organoleptiskās īpašības (sarkanvīni)

Sarkanvīni ir sarkanbrūni, intensīvi purpursarkani, tumši sarkani līdz spilgti sarkani vai rubīnsarkani, ar specifisku rūgto melno ķiršu un skābo ķiršu smaržu, ar tīrām nekūpinātu žāvētu plūmju smaržas niansēm, nobriedušu sarkano meža augļu (jāņogu, dzērveņu, kazeņu, melleņu) aromātu, ar izturēšanas procesā iegūtu izsmalcinātu vaniļas smaržu un ziedu buķeti, kas atgādina svaigus augļus un vīnogas nobriešanas perioda sākumā.

Garša ir samtaina, ne pārmērīgi savelkoša, līdzsvarota, saskanīga, noturīga, zālaugus atgādinoša, ar savelkošiem tanīniem, kas ar laiku līdzsvarojas.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11 Minimālais kopējais skābums 4,5 grami litrā, izteikts vīnskābē Maksimālais gaistošais skābums (miliekvivalentos uz litru) 25 Maksimālais kopējais sēra dioksīda saturs (miligramos uz litru) 200

5. Vīndarības metodes

a) Galvenās vīndarības metodes

Vīndarības metodes

Audzēšanas metode

Ražas priekšlaicīga novākšana – augļu nobriešanas perioda sākumā drīkst samazināt vīnogu ķekaru skaitu, ja iespējamā raža pārsniedz maksimālo daudzumu, kas atļauts specifikācijā.

Apūdeņošana pieļaujama tikai sausos gados un tikai ar Vīnkopības un vīna valsts biroja (ONVPV) paziņojumu, ja ūdens saturs augsnē 100 cm dziļumā pazeminās līdz 50 % no pilnās mitrumietilpības un ja izmanto saprātīgas apūdeņošanas devas (400–600 m3/ha).

b) Maksimālais ražas iznākums

— Vīnogu pilngatavībā ražas novākšanas laikā – šķirnes ‘Muscat Ottonel’, ‘Sauvignon’, ‘Pinot gris’, ‘Chardonnay’, ‘Traminer roz’, ‘Golia’: 9 000 kg vīnogu no hektāra.

— Vīnogu pilngatavībā ražas novākšanas laikā – šķirnes ‘Cabernet Sauvignon’, ‘Pinot noir’, ‘Fetească neagră’: 9 000 kg vīnogu no hektāra.

— Vīnogu pilngatavībā ražas novākšanas laikā – šķirnes ‘Tămâioasă românească’, ‘Busuioacă de Bohotin’, ‘Arcaş’: 10 000 kg vīnogu no hektāra.

— Vīnogu pilngatavībā ražas novākšanas laikā – šķirnes ‘Merlot’, ‘Riesling italian’, ‘Fetească albă’: 11 000 kg vīnogu no hektāra.

— Vīnogu pilngatavībā ražas novākšanas laikā – šķirnes ‘Riesling de Rhin’, ‘Şarba’: 12 000 kg vīnogu no hektāra.

— Vīnogu pilngatavībā ražas novākšanas laikā – šķirnes ‘Muscat Ottonel’, ‘Sauvignon’, ‘Pinot gris’, ‘Chardonnay’, ‘Traminer roz’: 60 hl no hektāra.

— Vīnogu pilngatavībā ražas novākšanas laikā – šķirnes ‘Fetească regală’, ‘Aligoté’, ‘Băbească neagră’: 13 000 kg vīnogu no hektāra.

— Vīnogu pilngatavībā ražas novākšanas laikā – šķirnes ‘Golia’, ‘Cabernet Sauvignon’, ‘Pinot noir’, ‘Fetească neagră’: 60 hl no hektāra.

— Vīnogu pilngatavībā ražas novākšanas laikā – šķirnes ‘Tămâioasă românească’, ‘Busuioacă de Bohotin’: 68 hl no hektāra.

— Vīnogu pilngatavībā ražas novākšanas laikā – šķirnes ‘Merlot’, ‘Arcaș’, ‘Riesling italian’, ‘Fetească albă’: 72 hl no hektāra.

— Vīnogu pilngatavībā ražas novākšanas laikā – šķirnes ‘Riesling de Rhin’, ‘Şarba’: 82 hl no hektāra.

— Vīnogu pilngatavībā ražas novākšanas laikā – šķirnes ‘Fetească regală’, ‘Aligoté’, ‘Băbească neagră’: 85 hl no hektāra.

6. Noteiktais ģeogrāfiskais apgabals

Jasi žudecs:

apakšnosaukums “COPOU”:

— Iași pilsēta, Copou apkaime,

— Aroneanu komūna, ciemati Aroneanu, Șorogari, Aldei un Dorobanț,

— Rediu komūna, ciemati Rediu, Breazu, Tăutești un Horlești,

— Movileni komūna, ciemati Movileni, Potângeni un Iepureni;

apakšnosaukums “BUCIUM”:

— Iași pilsēta, Bucium apkaime,

— Tomești komūna, ciemati Tomești, Goruni, Chicerea un Vlădiceni,

— Bârnova komūna, ciemati Pietrăria, Cercu, Vișan un Pǎun,

— Ciurea komūna, ciemati Ciurea un Hlincea;

apakšnosaukums “URICANI”:

— Miroslava komūna, ciemati Uricani, Miroslava, Vorovești, Balciu, Brătuleni un Cornești,

— Horlești komūna, ciemati Horlești un Bogdănești,

— Valea Lupului komūna, Valea Lupului ciemats,

— Leţcani komūna, Leţcani ciemats,

— Dumești komūna, Dumești ciemats,

— Podu Iloaiei pilsēta;

apakšnosaukums “PROBOTA”:

— Probota komūna, ciemati Probota un Perieni,

— Ţigănaşi komūna, ciemati Țigănași, Cârniceni, Stejării un Mihail Kogălniceanu,

— Bivolari komūna, ciemati Bivolari, Soloneţ, Traian, Buruieneşti un Tabăra,

— Andrieșeni komūna, ciemati Andrieșeni, Glăvănești, Fântânele un Spineni,

— Trifeşti komūna, Trifeşti ciemats,

— Roşcani komūna, ciemati Roşcani un Rădeni.

7. Galvenās vīna vīnogu šķirnes

‘Aligoté B’ – ‘Plant de trois’, ‘Plant gris’, ‘Vert blanc’, ‘Troyen blanc’

‘Arcaș N’

‘Busuioacă de Bohotin Rs’ – ‘Schwarzer Muscat’, ‘Muscat fioletovâi’, ‘Muscat violet cyperus’, ‘Tămâioasă violetă’

‘Băbească neagră N’ – ‘Grossmuttertraube’, ‘Hexentraube’, ‘Crăcana’, ‘Rară neagră’, ‘Căldăruşă’, ‘Serecsia’

‘Cabernet Sauvignon N’ – ‘Petit Vidure’, ‘Bourdeos tinto’

‘Chardonnay B’ – ‘Gentil blanc’, ‘Pinot blanc Chardonnay’

‘Fetească albă B’ – ‘Păsărească albă’, ‘Poama fetei’, ‘Mädchentraube’, ‘Leanyka’, ‘Leanka’

‘Fetească neagră N’ – ‘Schwarze Mädchentraube’, ‘Poama fetei neagră’, ‘Păsărească neagră’, ‘Coada rândunicii’

‘Fetească regală B’ – ‘Königliche Mädchentraube’, ‘Königsast’, ‘Kiralyleanka’, ‘Dănășană’, ‘Galbenă de Ardeal’

‘Golia B’

‘Merlot N’ – ‘Bigney rouge’

‘Muscat Ottonel B’ – ‘Muscat Ottonel blanc’

‘Pinot Gris G’ – ‘Affumé’, ‘Grauer Burgunder’, ‘Grauburgunder’, ‘Grauer Mönch’, ‘Pinot cendré’, ‘Pinot grigio’, ‘Ruländer’

‘Pinot Noir N’ – ‘Blauer Spätburgunder’, ‘Burgund mic’, ‘Burgunder roter’, ‘Klävner Morillon Noir’

‘Riesling de Rhin B’ – ‘Weisser Riesling’, ‘White Riesling’

‘Riesling italian B’ – ‘Olasz Riesling’, ‘Olaszriesling’, ‘Welschriesling’

‘Sauvignon B’ – ‘Green sauvignon’

‘Traminer Rose Rs’ – ‘Rosetraminer’, ‘Savagnin Rose’, ‘Gewürztraminer’

‘Tămâioasă românească B’ – ‘Rumänische Weihrauchtraube’, ‘Tamianka’

‘Șarba B’

8. Saiknes vai saikņu apraksts

Saikne ar ģeogrāfisko apgabalu

Ģeogrāfiskā apgabala specifika

Vīndārzs atrodas Moldovas plakankalnes ziemeļaustrumos, zonā, kur saskaras paugurainais Moldovas līdzenums un Centrālā Moldovas plakankalne, un to norobežo Jasi grēda. Klimats ir mēreni kontinentāls un pakļauts spēcīgai ietekmei, jo atrodas vietā, kur mijiedarbojas Moldovas plakankalnes mēreni kontinentālais klimats un Moldovas līdzenuma izteikti kontinentālais klimats.

Šis apgabals aptver vīndārzus paugurainajos Moldovas apgabalos (DA) un uz pārejas grēdas virzienā uz Moldovas plakankalnes dienvidiem (Repedea kalns), kas atrodas pretī Prutai (Tomeşti un Bohotin sektors). Šajā apgabalā ir vairāki vīnkopības centri, piemēram, Copou-Şorogari, Galata, Uricani, Bucium, Comarna un Tomeşti, un ziemeļos/ziemeļaustrumos, apmēram 40 km attālumā no Jasi pilsētas, vēl divi centri – Probota un Plugari –, kuros ir labvēlīgi apstākļi kvalitatīviem vīniem izmantojamu vīnogu šķirņu audzēšanai.

Vīndārzā labāko vīnogu ražu iegūst saulainās plakankalnēs un pieteku izveidotos upju baseinos, kurus, neraugoties uz vērsumu ziemeļu virzienā, aizsargā no ziemeļiem vai ziemeļaustrumiem plūstošās gaisa masas, kā arī fēna [foehn] efekts, ko rada no dienvidiem un rietumiem plūstošās gaisa masas, kuras no augstās plakankalnes nolaižas Bahlujas (Bahlui) un Prutas (Prut) upju ejās.

Vīndārzi atrodas arī ieleju baseinos, kuri izveidojušies starp Jasi grēdu un Centrālās Moldovas plakankalnes ziemeļu un ziemeļaustrumu malu, plašiem vīndārziem turpinoties arī paugurainajās sekundārajās upstarpās, kas norobežo upju baseinus.

Sīkāka informācija par produktu

Baltvīniem ir daudzveidīga krāsu gamma – no salmu dzeltenas līdz dzeltenai ar zaļganām nokrāsām –, tiem piemīt intensīvi citrusaugļu, greipfrūtu aromāti, dažkārt ziedu nianses, izturētiem vīniem – medus nianses. Garšas ziņā tie ir krēmīgi, jaunvīni – parasti svaigi, ar mērenu skābumu, augļu un dažkārt minerālu niansēm, kas piešķir tiem dzīvīgumu. Mērenās nogatavošanās dēļ tajos saglabājas šķirnei raksturīgais svaigums.

Sarkanvīniem raksturīga specifiska rūgto melno ķiršu un skābo ķiršu smarža, nekūpinātu žāvētu plūmju smarža un izsmalcināta vaniļas garša, ko tie iegūst izturēšanas procesā. Tie ir ar spilgti sarkanām un pārsvarā rubīnsarkanām nokrāsām, ar samtainu, nedaudz savelkošu garšu, saskanīgi, ar līdzsvarotiem savelkošiem tanīniem, pilnestīgi, noapaļoti un jo īpaši ar specifiskiem nobriedušu meža augļu (jāņogu, kazeņu, melleņu) aromātiem.

Cilvēkfaktori

Vīnogu audzēšanas tehnoloģija ietver zaļo darbu veikšanu (apgriešanu vienkāršā/divkāršā Guyot formā / vienkārša kordona formā, izvēloties pusaugstu vīnogulāju audzēšanas metodi un no stumbra noņemot dzinumus), lai nodrošinātu vīnu kvalitāti. Zaļo darbu rezultātā tiek radīts līdzsvars starp lapu masu un augļu daudzumu, lai nodrošinātu augsta cukuru satura uzkrāšanos vīnā un saglabātu augstu skābumu (samazinot lapu laukumu, mazinās skābju sadegšana siltuma un gaismas klātbūtnē).

Optimālais ražas novākšanas laiks tiek noteikts atkarībā no šķirnes un vīnogu gatavības, lai panāktu skābuma, cukuru un aromātu līdzsvaru.

Misu attīra, izmantojot flotāciju, kas ļauj nepārtraukti attīrīt un stabilizēt lielu daudzumu misas, jo cieto vielu un fenola savienojumu satura samazināšana ir viens no galvenajiem uzdevumiem misas galīgās kvalitātes sasniegšanai.

Pirms spirta rūgšanas sākuma svaigai misai pievieno izvēlētos raugus, kā arī izmanto rūgšanas aktivatorus, kas aktivizē un regulē spirta rūgšanu un atkārtotu rūgšanu.

Izmantojot dažādus fermentus, sarkanvīnu gadījumā var ātri ekstrahēt pigmentētas vielas un tanīnus, bet aromātisko vīnogu gadījumā var uzlabot aromātu ekstrakciju, tiem saglabājoties iegūtajos vīnos.

Fermenti, kas pievienoti ‘Fetească neagră’ vai ‘Cabernet Sauvignon’ izspaidu un misas maisījumam, šūnu sieniņās noārda pektīna un celulozes savienojumus, tādējādi uzlabojot pigmentēto vielu ekstrakciju.

Fermenti, kas pievienoti ‘Muscat Ottonel’, ‘Busuioacă de Bohotin’ un ‘Traminer roz’ izspaidu un misas maisījumam, šūnu sieniņās noārda pektīna un celulozes savienojumus, tādējādi uzlabojot aromātisko vielu ekstrakciju. Fermentus izmanto arī aromātisko vielu izdalīšanai tādu vīnu gadījumā, kas iegūti no pārgatavām vai pelējušām vīnogām.

Saikne ar ģeogrāfisko apgabalu – Noteicošie faktori

Šajā vīndārzā labāko vīnogu ražu iegūst saulainās plakankalnēs un pieteku izveidotos upju baseinos, kurus, neraugoties uz vērsumu ziemeļu virzienā, aizsargā no ziemeļiem vai ziemeļaustrumiem plūstošās gaisa masas, kā arī fēna [foehn] efekts, ko rada no dienvidiem un rietumiem plūstošās gaisa masas, kuras no augstās plakankalnes nolaižas Bahlujas un Prutas upju ejās.

Vīndārzi atrodas arī ieleju baseinos, kuri izveidojušies starp Jasi grēdu un Centrālās Moldovas plakankalnes ziemeļu un ziemeļaustrumu malu, plašiem vīndārziem turpinoties arī paugurainajās sekundārajās upstarpās, kas norobežo upju baseinus.

Savrup no Bucium pauguriem esošajās apdzīvotajās vietās Pietrărie un Tomești ir iegūti augļi tādiem smalkiem vīniem kā “Aligote”, “Fetească albă” un “Muscat Ottonel”. Galvenokārt vietējās vīnogu šķirnes, piemēram, ‘Fetească albă’, ‘Fetească regală’ un ‘Fetească neagră’, kā arī šķirnes ‘Aligoté’, ‘Muscat Ottonel’ un ‘Merlot’ piešķir ar ACVN “Iași” ražotajiem vīniem īpašu niansi. Īpaši jāatzīmē minēto šķirņu vīnu svaigums, kas saistīts ar vīndārza atrašanās vietu uz ziemeļiem no 45 paralēles, kur vasaras tveice nav pietiekama, lai ietekmētu primārās garšas.

Saistībā ar reljefu, ko ļoti sadrumstalo tādas straumes kā Frasin, Perieni un Plopu, kuru nogāzēs atrodas citi atsevišķi vīndārzi, un augstuma atšķirību starp Prutas un Žižijas upju gultņu un apkārtējo virsotņu līmeni (vairāk uz dienvidiem un plašāk Prutas un Žižijas koridoru virzienā), Probotas centrālās daļas vīndārzos ir siltāks klimats un bagātīgāka saules gaisma.

Šajā apgabalā sastopamas karbonātiskās melnzemes augsnes, pelēkās augsnes, regosoli un antropogēnās augsnes, no kurām dominējošas ir pārsvarā karbonātiskās melnzemes augsnes, kas vīniem parasti piešķir augstu skābumu.

Klimata faktoriem raksturīgi lieli kontrasti starp gadalaikiem – bargas un samērā sausas ziemas, karstas, svelmainas un bieži sausas vasaras, pavasari ar mērenu temperatūru un lietusgāzēm, kā arī mēreni un pārsvarā skaidri rudeņi. Kopā ar šiem faktoriem augstais globālais saules apstarojums, kas mainās atkarībā no nogāžu vērsuma, un kopējais siltuma līdzsvars augšanas sezonā, kā arī apstākļi vīnogu nobriešanai V un VI periodā veicina tādu kvalitatīvu vīnu ražošanu, kas saglabā tipisku svaigumu, mērenu līdz augstu skābumu un kam raksturīgas ziedu nianses un tanīnu līdzsvars.

9. Būtiski papildu nosacījumi

Tirdzniecības nosacījumi

Tiesiskais regulējums:

valsts tiesību akti

Papildu nosacījuma veids:

papildu noteikumi attiecībā uz marķēšanu

Nosacījuma apraksts:

Marķējumā jānorāda vīna veids atbilstoši tā cukuru saturam: sauss, pussauss, pussalds, salds.

Ja marķējumā attiecīgā gadījumā ir norādīts atsevišķa vīndārza nosaukums vai cilmes vietas apakšnosaukums (“COPOU”, “BUCIUM”, “URICANI”, “PROBOTA”), vīniem ir jābūt iegūtiem tikai norādītajā vietā.

Atkarībā no ražotāju vēlmēm aizsargātajam cilmes vietas nosaukumam “Iași” var pievienot kādu no šiem atsevišķo vīndārzu nosaukumiem: “ARONEANU”, “REDIU”, “ŞOROGARI”, “TOMEŞTI”, “GORUNI”, “VLĂDICENI”, “PIETRĂRIA”, “VIŞAN”, “DEALUL DOAMNEI”, “DOI PERI”, “MIROSLAVA”, “URIC”, “VOROVEŞTI”, “BALCIU”, “BRĂTULENI”, “CORNEŞTI”, “HORLEŞTI”, “BOGDĂNEŞTI”, “COASTA MORII”.

Saite uz produkta specifikāciju

http://onvpv.ro/sites/default/files/caiet_de_sarcini_doc_iasi_modificat_cf_cererii_1326_1335_2014_pentru_notificarea_com_07.01.2020_no_track_changes.pdf

(1) OV L 347, 20.12.2013., 671. lpp.